טלגרם

היסטוריה

מערכת טלגרם הושקה בשנת 2013 על ידי האחים ניקולאי ופאבל דורוב, המייסדים של VK, אתר הרשת החברתית הפופולרי ביותר ברוסיה. ארגון Telegram Messenger LLP, שמנהל את הרשת עכשיו, הוא מוסד ללא כוונת רווח בגרמניה שאינו קשור ל-VK. פאבל דורוב מספק לרשת תמיכה דרך קרן Digital Fortress.
באוקטובר 2013 היו לטלגרם 100,000 משתמשים מדי יום. ב-24 במרץ 2014 דיווחה הרשת על כ-35 מיליון משתמשים רשומים וכ-15 מיליון משתמשים פעילים בכל יום. באוקטובר 2014 הביאו טענות על כך שממשלת קוריאה הדרומית מרגלת אחרי משתמשי האינטרנט לעליה בפופולריות של טלגרם במדינה, מתוך הנחה שהרשת המוצפנת תקשה על הריגול. בדצמבר 2014 דיווחה הרשת על 50 מיליון משתמשים פעילים. באוגוסט 2015 דיווחה הרשת על העברת 10 מיליארד מסרים ביום. בדצמבר 2017 דיווחה הרשת על 180 מיליון משתמשים פעילים, ובמרץ 2018 דיווחה שהגיעה ל-200 מיליון משתמשים פעילים בחודש.
הרשת מארגנת תחרויות הקוראות לאנשים לנסות לפרוץ אותה ולגלות על מה התכתבו משתמשים (שנוצרו במיוחד לצורך התחרות). קבוצה רוסית שהצליחה למצוא פרצת אבטחה בטלגרם קיבלה מהארגון פרס של 100,000 דולר אמריקאי לאחר שהפרצה תוקנה. מומחי אבטחה כגון מוקסי מרלינספייק טענו שתחרויות מסוג זה הן דרך מפוקפקת להוכיח את האבטחה של הרשת, אם כי היו גם אנשים שתמכו בשיטות של טלגרם.
בפברואר 2015 זכו שיחות בטלגרם במצב רגיל (לא סודי) לציון של 4 מתוך 7 כוכבים בהערכת רמת האבטחה של קרן החזית האלקטרונית. לשם השוואה, הרשתות המתחרות וואטסאפ, פייסבוק מסנג'ר וגוגל Hangouts קיבלו שני כוכבים באותו דירוג ואילו רשת סקייפ קיבלה רק כוכב אחד. שיחות טלגרם במצב סודי קיבלו 7 מתוך 7 כוכבים באותו הדירוג. במרץ 2018 חזרה בה הקרן מהדירוג שניתן לטלגרם ואף הזהירה שלא להסתמך על המלצותיה. היא הבטיחה לעבוד על דירוג חדש שמשקף טוב יותר את נושא האבטחה של המסרים המיידים.
באוגוסט 2015 הודיע משרד התקשורת של איראן על השגת הסכם עם טלגרם על הגבלת אפשרויות ההצפנה. ארגון Global Voices Online מתח ביקורת על טלגרם בשל הסכמתה לשתף פעולה עם מאמצי המעקב והצנזורה של ממשלת איראן. במאי 2018 החרימה ממשלת איראן את טלגרם ואף חסמה את השימוש בה במדינתה לגמרי בטענה שהיא מסייעת למתנגדי המשטר ומארגני מחאה.
בפברואר 2018 הסירה חברת אפל את האפליקציה מחנות האפליקציות שלה בעקבות טענות לתכנים פדופיליים, אך החזירה אותה לחנות בתוך זמן קצר לאחר שחברת טלגרם טיפלה בכך.
במרץ 2018 עמדה טלגרם בפני איום על חסימתה מפעילות בשטחי הפדרציה הרוסית על ידי רוסקומנדזור, בעקבות חילוקי דעות מול הרשויות ברוסיה ושירות הביטחון הפדרלי, בשל דרישת שירות הביטחון למסור לידיהם את מפתחות ההצפנה של תוכני ההודעות בטלגרם. באפריל אותה שנה טלגרם נחסמה לשימוש ברוסיה בהוראת בית הדין במוסקבה. עוד דווח שבגלל שטלגרם אימצה טקטיקת התחמקות מהצנזורה על ידי שימוש בכתובות IP מתחלפות, הרשויות הרוסיות הגיבו בחסימת 19 מיליון כתובות IP, רובן כתובות שאינן קשורות ומשמשות למסחר לגיטימי, תוך שהם מביאים בחשבון את הנזק הצדדי העצום שנגרם לכלכלה הרוסית עקב כך.

יכולות

חשבונות טלגרם קשורים למספר הטלפון של המשתמש, והאימות מתבצע דרך קוד שנשלח בשיחה או במסרון. אפשר להחליף את מספר הטלפון המזוהה בלי לאבד את ההודעות. מספרי הטלפונים של אנשי הקשר של המשתמש באותו המכשיר, שיש להם חשבון טלגרם, יצורפו אוטומטית בתור אנשי קשר בטלגרם. אפשר לנהל שיחות קבוצתיות. ממשק אינטרנטי מאפשר שליחת הודעת ישירה דרך דפדפן אינטרנט.
ישנם שני מצבי שיחה: המצב הרגיל, שמשתמש בהצפנה בין השרת ללקוח, והמצב הסודי, שמצפין את השיחה בהצפנה מקצה-לקצה.
חשבונות שלא היו בשימוש במשך חצי שנה נמחקים אוטומטית. אפשר לשנות בהגדרות גם לשנה / חודש / 3 חודשים - אם בכלל.

ספאם

בטלגרם ניתן לדווח על משתמש או קבוצה מסויימת כספאם - זבל. 
כאשר משתמש פונה אליך בשיחה פרטית ניתן לדווח עליו כספאם, או כשמצרפים אותך ללא הסכמתך לקבוצה שאינך מעוניין להיות חבר בה. 
מנהל קבוצה יכול ג"כ לדווח ספאם על משתמש כלשהו בקבוצתו. 
משתמש שדווח כספאם מספר פעמים - נכנס לתקופה מסויימת למצב ספאם. 
הספאם מתבטא בעיקר באי אפשרות לפנות למשתמש שאינו קיים באנשי הקשר שלו לשיחה פרטית, וכן אי אפשר לשלוח הודעות בקבוצות ציבוריות. 
ניתן לבדוק את מצב הספאם ע"י [רובוט ייעודי] של טלגרם. 
הספאם נמשך יותר זמן ככל שדווח יותר פעמים על המשתמש.

שיחות סודיות

לטענת טלגרם, השיחות הסודיות שלה מאובטחות יותר מאשר שיחות בוואטסאפ וב־LINE. השיחות מוצפנות בשיטת AES, RSA ופרוטוקול דיפי-הלמן עם פרוטוקול MTProto שפותח על ידי טלגרם עצמה. רק שני מכשירים יכולים להשתתף בשיחה סודית נתונה. בגרסאות המתקדמות נוספה להודעות יכולת השמדה עצמית כך שהן נמחקות גם מהמכשיר המקבל לאחר זמן מוגדר מראש.
ב־1 בדצמבר 2014 טלגרם מימשה סודיות מושלמת קדימה בשיחות סודיות. יכולת זאת מאפשרת החלפת מפתחות תכופה עם שמירה על גישה לשיחות קודמות. יישומי טלגרם רשמיים מחליפים מפתח אם שימש ל־100 הודעות או למשך יותר משבוע. המפתחות הישנים נזרקים ולא נעשה בהם שימוש חדש.

ביקורת

בספטמבר 2015 התפרסמה קריפטואנליזה של פרוטוקול MTProto הפועל מאחורי הקלעים של תוכנת טלגרם. הוכח שהפרוטוקול מיישם פרימיטיבים קריפטוגרפיים ישנים שלא עמדו במבחן הזמן וחדלו להשתמש בהם בכל המערכות המודרניות. כמו כן הפרוטוקול אינו מספק הבטחת שלמות מינימלית ואינו משתמש בהצפנה מאומתת. למרות שקוד התוכנה בצד הלקוח פתוח, קוד צד שרת סגור, ולכן יש כנראה צורך לתת אמון בטלגרם. לאחר הביקורת ביצעו מפתחי התוכנה שיפורים אחדים, אם כי לא נטשו את הפרדיגמה הבסיסית שלהם. נכון ל-2018 קיימים כ-23 עדכוני תוכנה לטלגרם. בניגוד למקובל בעולם אבטחת המידע, מערכת האבטחה של תוכנת טלגרם פותחה באופן עצמאי ללא ביקורת ציבורית ראויה והיא מכילה מספר בעיות בטיחותיות שחלקן תוקנו.
כמו כן ישנה ביקורת רבה על כך שבברירת מחדל רשימת אנשי הקשר של המשתמשים יחד עם כל המסרים מאוחסנים בשרתי טלגרם עם מפתחות הפענוח לצדם וכי הצפנה מקצה-לקצה שהחברה מתהדרת בה אינה מופעלת כברירת מחדל. בגרסאות המוקדמות המשתמשים אפילו לא קיבלו התראה על כך שהתוכנה מתכוונת לטעון את רשימת האנשי הקשר שלהם ממכשיר הטלפון לשרתי החברה. כמו כן התברר שתוכנת טלגרם מדליפה מטא-דאטה כמו אודות זמני ההתחברות של משתמשים. לטענת החברה בגרסת MTProto 2.0 טופלו כל הבעיות שצוינו והתוכנה בגרסה זו מציגה ביטחון ברמה המחמירה תחת מודל IND-CCA (אי-יכולת הבחנה תחת מודל התקפת מוצפן-נבחר). באפריל 2016 דווח שחשבונות טלגרם של מספר פעילי אופוזיציה ברוסיה נפרצו על ידי יירוט הודעות ההתחברות בהתקפת אדם באמצע, כנראה מעשה ידי הממשל הרוסי. חברת טלגרם המליצה בעקבות כך לעבור לאימות דו-שלבי. במאי 2016 המליצה הועדה להגנה על עיתונאים (CPJ) מארצות הברית נגד השימוש בטלגרם בטענה שהתוכנה אינה מספקת הצפנה מקצה לקצה כברירת מחדל וכן בגלל השימוש במערכת קריפטוגרפית לא תיקנית שמומחי הצפנה מסתייגים ממנה.
אדוארד סנודן ביקר בחשבון הטוויטר שלו את תוכנת המסרים טלגרם בטענות דומות לאילו שהוזכרו וציין שתוכנת טלגרם פחות בטוחה מוואטסאפ. בין סנודן (ומומחי הצפנה רבים) לבין פבל דורוב קיים ויכוח נוקב באשר לשאלת הביטחון של טלגרם. לטענת דורוב, גם תוכנות המספקות הצפנה מקצה לקצה מחויבות מטעמי שירות לספק ללקוחותיהן גיבוי ענן של כל השיחות והבעיה היא שהגיבוי אינו מוצפן מקצה לקצה. לכן לטענתו אין היגיון בשימוש בהצפנה מקצה לקצה עבור שיחות שגם ככה יגיעו לענן וכל מי שיש לו גישה לשרתי וואטסאפ או החברה המספקת גיבוי תהיה לו אפשרות לקרוא את תוכן ההודעות. עוד טען שגם אם משתמש יבחר שלא לגבות את ההודעות, סביר להניח שהמשתמשים איתם שוחח עלולים לעשות זאת, טענה שאינה לגמרי מופרכת. מצד שני טוענים המבקרים כי גם אם טענתו של דורוב נכונה (והיא אכן נכונה) היא אינה רלוונטית כלל לדיון. גיבוי הוא אופציונלי ואינו פרט מהותי בביטחון התוכנה הנחשב כיתרון ויעד חשוב שלה לעומת המתחרים.

רובוטים וממשק API

אפליקציית טלגרם היא מחלוצות שילוב הרובוטים האוטומטיים בממשק כחלק אינטגרלי, כעת ביכולתו של כל אחד ליצור רובוט בטלגרם בעזרת כמה צעדים פשוטים ברובוט ייעודי, שנבנה על ידי חברת טלגרם למטרה זו ולממשק אותו בעזרת API לכל תוכנית שהיא. 
הרובוטים פועלים באמצעות מקלדת כפתורים, מקלדת צפה, או טירגרים ללא מקלדת. 
כל משתמש יכול לבנות ולפתח רובוט גם ללא ידע בתכנות על ידי מערכות ייעודיות לבניית בוטים. MANIBOT או Powerchet - מערכת ישראלית. 
יכולות הרובוטים בטלגרם מגוונות, ניתן לשוחח עם רובוט במסך השיחה או אפילו בממשק inline בכל שיחה או קבוצה. כמו כן, מנהלים של קבוצות יכולים לתת לרובוט מסוים הרשאות ניהול בקבוצה שלהם כדי שהוא יוכל לדוגמה להוציא (או להזהיר) משתמשים ששולחים בקבוצה קישורים או מספימים וכדומה.

ערכות נושא

באפליקציית טלגרם לאנדרואיד, כל משתמש יכול לעצב בהגדרות (תחת הקטגוריה "Theme") את האפליקציה והתוכנה כרצונו, או לחלופין להפעיל קובץ מוכן (שמשתמש אחר ייצר) המעצב את האפליקציה בצורה מסוימת. יש קבוצות וערוצים בהם מאות עיצובים שונים, ויש אפילו ערוצים כאלו בעברית.

שמירת קבצים

בברירת המחדל של האפליקציה, חלק מהקבצים יורדים אוטומטית כדי שהמשתמש יוכל לצפות בהם (אפשר לבחור בהגדרות מתי קבצים ירדו אוטומטית. לדוגמה: רק בקבוצות, ורק קבצים קטנים, לא כולל סרטונים, וכדומה). אך קבצים שיורדים אוטומטית, כגון תמונות או סרטונים, לא נשמרים אוטומטית בגלריה (ניתן לשנות זאת) בשביל לא להעמיס על המשתמש ולהוסיף לו קבצים בהם הוא לא מעוניין. כדי לשמור קובץ מסוים, כגון תמונה, יש לבחור את הקובץ הספציפי ולשמור אותו (כדי לשמור תמונה לדוגמה, יש ללחוץ על שלוש הנקודות שבצד ימין למעלה ואז על "שמור לגלריה").

חיפוש

בניגוד לוואטסאפ ומערכות מסרים מידיים אחרות, בטלגרם אפשר לחפש משתמשים שיש להם חשבון בטלגרם באמצעות השם שלהם או שם המשתמש שלהם, ללא קשר למספר הטלפון שלהם.
בטלגרם, בעבר, המספר הסלולרי היה נשאר חסוי, אלא אם המספר נמצא באנשי הקשר של המשתמש השני, או המספר שלו אצלך. אבל החל מ-2018, טלגרם שינו את המדיניות הזו למדיניות פשוטה יותר: רק מי שכבר יש לו את המספר שלך באנשי הקשר שלו יוכל לראות את המספר שלך בפרופיל שלך. וגם את זה ניתן לבטל בהגדרות החשבון

תמיכה בעברית

טלגרם תמכה בהתקנת שפות בצורה עצמאית עד לגרסה 5 של האפליקציה, ומגרסה זו מספקת בהפצה המקורית אפשרות להתקין את השפה העברית כשחרור בטא.
בטלגרם פלוס - Message Plus ו טלגרם x העברית מובנית כבר בהורדה מגוגל פליי.

גרסאות טלגרם שונות

טלגרם תומכת בפיתוח גרסאות שונות של היישום בצורה מותאמת אישית.
בגוגל פליי מופיעות בין היתר: טלגרם פלוס וטלגרם X - שהם גרסאות רשמיות של טלגרם, טלגרף - גרסה איראנית, ביגרם, בלאקגרם, וידאוגרם, ועוד.
מובוגרם - הגרסה היותר מפותחת - נחסמה עקב שימוש בלתי ראוי מצד המפתח.
הייתרונות בגרסאות השונות הם רבים, וביניהם העיקריות:
טלגרף - חלוקה לקטגוריות, העברה מרובה, הורדה ישירות לכרטיס הזיכרון, מענה אוטומטי, ועוד.
וידאוגרם - ממוטב לשיחות וידאו.
טלגרם X - גרסה מהירה עם יתרונות שונים.
טלגרם פלוס - חלוקה לקטגוריות ועוד.
ברמת הבטיחות של הגרסאות השונות נחלקו מומחים, אולם כל עוד הגרסאות השונות מצויות בגוגל פליי - זה נחשב לבטיחותי יחסית.

טלגרם X

ב-31 בינואר 2018, טלגרם הכריזה על יצירת אפליקציית טלגרם רשמית נוספת, בשם "טלגרם X". אפליקציה מהירה יותר וקלה יותר לשימוש שזמינה גם היא גם לאנדרואיד וגם ב- iOS.

בישראל

ב-2017 נפתחה בישראל רשת טלגראס, רשת הפצה ומכירה של קנאביס דרך ערוץ בטלגרם. הרשת המנצלת את הסודיות והבטיחות של היישום לצורך סחר דיסקרטי.
בינואר 2018 ספקית האינטרנט נטוויז'ן חסמה גישה לטלגרם אך לאחר פחות משעה הסירה את החסימה.
ב-11 בפברואר 2018 פתח בנימין נתניהו ערוץ בטלגרם, מה שגרם לגל פוליטיקאים ועיתונאים ישראלים לעשות זאת אף הם.
במרץ 2018 טלגרם הגיעה למיליון משתמשים בישראל.